કોઈ સરકારી વિભાગ જો ૫ચાસ વર્ષ પણ પૂર્ણ કરે તો તેની જોરશોરથી ઉજવણી કે ચર્ચા થતી હોય છે, પણ વાત જ્યારે ભારતીય સર્વેક્ષણ વિભાગની આવે ત્યારે તે બહુ ચર્ચામાં પડતો નથી. આમ પણ બહુમતી લોકો તેની કામગીરીથી પણ અજાણ હોય છે. જોકે એમાં એમનો વાંક નથી. આ વિભાગનું કામ જ એવું છે કે સામાન્ય માણસને તેમાં સૂઝ ન પડે. વાત જાણે એમ છે કે, કેન્દ્ર સરકાર હેઠળ કામ કરતો સરવે વિભાગ આપણી સેનાની ત્રણેય પાંખો માટે નકશા તૈયાર કરે છે. આ નકશા એટલા તો સંપૂર્ણ હોય છે કે સુરક્ષા એજન્સીઓ તેના પર આંખ મુકીને વિશ્વાસ કરે છે. એટલે જ સુરક્ષાનાં કારણોસર આપણે આ વિભાગની કામગીરીથી બહુ વાકેફ નથી. એનો મતલબ એવો નથી કે તે માત્ર સુરક્ષા એજન્સીઓ માટે જ કામ કરે છે. ગુજરાત સરકારની વિવિધ યોજનાઓ માટે પણ તેણે અનેક પ્રોજેક્ટમાં કામ કર્યું છે. ગુજરાતની જીવાદોરી સમો સરદાર સરોવર પ્રોજેક્ટ, કલ્પસર યોજના અને અમદાવાદના સાબરમતી રિવરફ્રન્ટ માટે સૌ પ્રથમ સરવે કરીને નકશા આ વિભાગે તૈયાર કરી આપ્યા હતા. આટલા મહત્ત્વના આ વિભાગે હાલમાં જ રાષ્ટ્રીય વિજ્ઞાન દિવસે ૨૫૧ વર્ષ પૂર્ણ કર્યા છે ત્યારે આપણે તેમની કામગીરીને બિરદાવવી રહી.